Ühisettepanek: NÕUKOGU MÄÄRUS millega muudetakse nõukogu määrust (EÜ) nr 174/2005, millega kehtestatakse piirangud sõjategevusega seotud abi osutamise suhtes Côte d’Ivoire’ile /* KOM/2011/0383 lõplik - NLE 2011/0168 */





SELETUSKIRI 1. Ühise seisukoha 2004/852/ÜVJP alusel kehtestati nõukogu määrusega (EÜ) nr 174/2005, muudetud, piirangud sõjategevusega seotud tehnilise ja finantsabi osutamise suhtes Côte d’Ivoire’ile, et rakendada ÜRO Julgeolekunõukogu resolutsiooni nr 1572 (2004). Sellega sätestati ka siserepressioonideks kasutatava varustuse Côte d’Ivoire’i ekspordi keeld ning asjaomase tehnilise ja finantsabi andmise keeld. Ühisseisukoht 2004/852/ÜVJP on tänaseks asendatud nõukogu otsusega 2010/656/ÜVJP. 2. Nõukogu […] otsusega 2011/[…]/ÜVJP täiendatakse nõukogu otsust 2010/656/ÜVJP, muudetakse ÜRO Julgeolekunõukogu resolutsiooni 1980 (2011) alusel relvaembargo erandit. Samuti kehtestatakse sellega siserepressioonideks kasutatava varustuse tarnimiskeelu konkreetne erand, et võimaldada toetada Côte d’Ivoire’i julgeolekusektori ümberkorraldamist 3. ELi välisasjade ja julgeolekupoliitika kõrge esindaja ja komisjon teevad ettepaneku jõustada need meetmed Euroopa Liidu toimimise lepingu artiklil 215 põhineva määrusega. 2011/0168 (NLE) Ühisettepanek: NÕUKOGU MÄÄRUS millega muudetakse nõukogu määrust (EÜ) nr 174/2005, millega kehtestatakse piirangud sõjategevusega seotud abi osutamise suhtes Côte d’Ivoire’ile EUROOPA LIIDU NÕUKOGU, võttes arvesse Euroopa Liidu toimimise lepingut, eriti selle artiklit 215, võttes arvesse nõukogu […] otsust 2011/[…]/ÜVJP, millega muudetakse nõukogu otsust 2010/656/ÜVJP, millega uuendatakse Côte d’Ivoire’ile kehtestatud piiravaid meetmeid, võttes arvesse liidu välisasjade ja julgeolekupoliitika kõrge esindaja ning komisjoni ühisettepanekut, ning arvestades järgmist: (1) 29. oktoobril 2010 võttis nõukogu vastu otsuse 2010/656/ÜVJP,[1] millega uuendatakse Côte d’Ivoire’i vastu suunatud piiravaid meetmeid. Määrusega (EÜ) nr 174/2005[2] jõustatakse see otsus Euroopa Liidu tasandil, kehtestades piirangud sõjategevusega seotud abi osutamise suhtes Côte d’Ivoire’ile. (2) Nõukogu […] otsusega 2011/[…]/ÜVJP muudetakse nõukogu otsust 2010/656/ÜVJP ÜRO Julgeolekunõukogu resolutsiooni 1980 (2011) alusel. Sellega kehtestatakse ka konkreetne erand seoses keeluga tarnida Côte d’Ivoire’ile siserepressioonideks kasutatavat varustust. (3) Kõnealused meetmed kuuluvad Euroopa Liidu toimimise lepingu reguleerimisalasse ja seepärast on nende rakendamiseks vaja liidu tasandi õigusakti, eelkõige tagamaks, et kõikide liikmesriikide majandustegevuses osalejad kohaldaksid nimetatud meetmeid ühetaoliselt. (4) Määrust (EÜ) nr 174/2005 tuleks seepärast vastavalt muuta. (5) Käesolevas määruses sätestatud meetmete tõhususe tagamiseks peaks käesolev määrus jõustuma viivitamata, ON VASTU VÕTNUD KÄESOLEVA MÄÄRUSE: Artikkel 1 Määrust (EÜ) nr 174/2005 muudetakse järgmiselt: (1) Artiklis 4 asendatakse lõige 1 järgmise tekstiga: „1. Erandina artiklist 2 ei kohaldata selles osutatud keelde järgmise suhtes: a) relvadega ja nendega seotud varustusega seotud tegevuse rahastamine või selleks tehnilise või finantsabi andmine või rahastamine, kui selline abi ja teenused on mõeldud üksnes ÜRO Côte d'Ivoire'i operatsiooni toetamiseks või sellele operatsioonile ja seda toetavatele Prantsuse vägedele kasutamiseks; b) üksnes humanitaar- või kaitseotstarbeliseks kasutamiseks või ELi, ÜRO, Aafrika Liidu ja Lääne-Aafrika riikide majandusühenduse (ECOWAS) kriisiohjamisoperatsioonide jaoks ette nähtud mittesurmava sõjavarustusega seotud tehnilise abi osutamine, kui nimetatud tegevus on saanud sanktsioonide komitee eelneva heakskiidu; c) üksnes humanitaar- või kaitseotstarbeliseks kasutamiseks või ELi, ÜRO, Aafrika Liidu ja Lääne-Aafrika riikide majandusühenduse (ECOWAS) kriisiohjamisoperatsioonide jaoks ette nähtud mittesurmava sõjavarustusega seotud rahastamine või finantsabi osutamine; d) tehnilise abi andmine seoses relvadega ja nendega seotud varustusega, mis on mõeldud üksnes Côte d'Ivoire’i julgeolekusektori ümberkorraldamisprotsessi toetamiseks või selle läbiviimiseks vastavalt Côte d'Ivoire’i valitsuse ametlikule taotlusele, kui nimetatud tegevus on saanud sanktsioonide komitee eelneva heakskiidu; e) rahastamine ja finantsabi andmine seoses relvadega ja nendega seotud varustusega, mis on mõeldud üksnes Côte d'Ivoire’i julgeolekusektori ümberkorraldamise läbiviimiseks vastavalt Côte d'Ivoire’i valitsuse ametlikule taotlusele; f) eelnevalt sanktsioonide komiteele teatatud müük või tarned, mis on ajutiselt üle antud või eksporditud Côte d'Ivoire'i selle riigi relvajõududele, mis võtab rahvusvahelise õiguse kohaseid meetmeid üksnes ja otseselt oma ja nende riikide kodanike, kellele ta annab Côte d'Ivoire'is konsulaarabi välislepingu alusel, evakueerimise võimaldamiseks; g) tehnilise ja finantsabi osutamine ning rahastamine, mis on seotud mittesurmava varustusega, mis on mõeldud üksnes Côte d’Ivoire’i julgeolekujõududele asjakohaseks ja proportsionaalseks tegevuseks avaliku korra tagamisel.” (2) Artikkel 4a asendatakse järgmisega: „Artikkel 4a 1. Erandina artiklist 3 võib II lisas loetletud eksportija või teenusepakkuja päritolukohaks oleva liikmesriigi pädev ametiasutus lubada asjakohaseks peetavatel tingimustel I lisas loetletud mittesurmava varustuse müüki, tarnimist, üleandmist ja eksportimist või tehnilise ja finantsabi osutamist ning rahastamist, mis on seotud nimetatud mittesurmava varustusega, kui ta on teinud kindlaks, et asjaomane mittesurmav varustus on mõeldud üksnes Côte d’Ivoire’i julgeolekujõududele asjakohaseks ja proportsionaalseks tegevuseks avaliku korra tagamisel. 2. Erandina artiklist 3 võib II lisas loetletud eksportija või teenusepakkuja päritolukohaks oleva liikmesriigi pädev ametiasutus lubada asjakohaseks peetavatel tingimustel I lisas loetletud siserepressioonideks kasutada võidava varustuse müüki, tarnimist, üleandmist ja eksportimist või tehnilise ja finantsabi osutamist ning rahastamist, mis on seotud nimetatud varustusega, kui asjaomane varustus on mõeldud üksnes Côte d’Ivoire’i julgeolekureformi läbiviimise toetamiseks 3. Asjaomane liikmesriik teavitab teisi liikmesriike ja komisjoni kõikidest käesoleva artikli alusel antud lubadest kahe nädala jooksul alates nende andmisest. 4. Luba ei anta tegevusteks, mis on juba aset leidnud.” Artikkel 2 Käeolev määrus jõustub Euroopa Liidu Teatajas avaldamise päeval. Käesolev määrus on tervikuna siduv ja vahetult kohaldatav kõikides liikmesriikides. Brüssel, Nõukogu nimel eesistuja […] [1] ELT L 285, 30.10.2010, lk 28. [2] ELT L 29, 2.2.2005, lk 5.